runetrust/blame-folketinget-dk huggingface dataset:
Lisbeth Bech-Nielsen (SF), 2023-05-15:
Finanslovsforslaget bekræfter i hvert fald det, som de tre regeringspartier, hvor hr. Torsten Schack Pedersen er medlem af et af dem, besluttede sig for i regeringsforhandlingerne, nemlig at det her ville man aflyse, på trods af at det var noget, som bl.a. Socialdemokratiet havde indsat som finansiering af Arnepensionen.
Jeg er ærgerlig over, at det ikke kommer med.
Jeg synes, det er et skattehul, vi kunne have lukket.
Man kan have forskellige politiske holdninger til, hvor høj en erhvervsbeskatning skal være, men det her er et decideret skattehul, som vi kunne have lukket, og det er ærgerligt, at det ikke kom med.
Og som bekendt har I flertallet, så det er der ikke så meget at gøre ved.
Torsten Schack Pedersen (V), 2023-05-15:
Tak for det, tak for talen, og tak for et konstruktivt forløb, hvor SF kom med sine ønsker og vi jo inden for en ganske korrekt beskrevet relativt snæver økonomisk ramme kunne få enderne til at nå sammen.
Det var en fornøjelse.
Grunden til, jeg lige tager ordet, er ordvekslingen, jeg havde med ordførerens partikollega, om, hvorvidt der var tale om en reel skattelettelse i forhold til lagerbeskatning af erhvervsejendomme.
Hr. Sigurd Agersnap har i hvert fald tidligere på Twitter været meget klar i mælet om, at det var en skattelettelse på 1 mia. kr.
Det vil jeg bare gerne bede ordføreren om at bekræfte, altså at finansloven sikrer den skattelettelse.
Henrik Frandsen (M), 2023-05-15:
Som jeg sagde i mit svar, er bevillingerne til Klimarådet jo sikre i både 2023 og 2024 nu.
Og jeg tænker jo klart, at det er noget, der vil dukke op, når vi skal til at diskutere finansloven for 2024, altså at man så vil sikre det ud i årene fremover også.
Og det vil jeg da opfordre fru Samira Nawa til at tage med til forhandlingerne.
Samira Nawa (RV), 2023-05-15:
Grunden til, at jeg spørger, er jo, at når det ikke ligger i regeringens eget finanslovsforslag, er det jo så, at vi andre partier skal kæmpe for det – og det gør jeg også gerne.
Men lige præcis Klimarådet er en, hvad skal man sige, mindre ting, og i tider, hvor der faktisk – det tænker jeg også at ordføreren er opmærksom på – bliver sået tvivl om, hvorvidt ministerierne regner korrekt, og hvem der regner hvorledes og hvordan, er det vigtigt at have det her uafhængige Klimaråd.
Der kunne jeg bare rigtig godt tænke mig, at man fra Moderaternes side netop som dem, der sidder på Klima-, Energi- og Forsyningsministeriet, giver lidt håndfastere garantier for, at man vil kæmpe den grønne sag.
Henrik Frandsen (M), 2023-05-15:
Den grønne dagsorden er uhyre vigtig og helt afgørende, og den er med.
Det er sagt før i dag, at den her finanslov lidt er en implementeringsfinanslov, hvor der er sat nogle mål, og hvor der også er sat rigtig mange handlinger i gang for at nå de mål.
Og der tænker jeg, at det er derfor, man ikke vælger at sætte yderligere penge af til det.
Og det, fru Samira Nawa spørger til, er, om jeg vil garantere, at det så også er sikkert fremadrettet.
Det tænker jeg er noget, vi skal have en snak om, når det kommer til finanslovsforhandlingerne i forbindelse med finansloven for 2024, som jo går i gang lige om lidt.
Peter Skaarup (DD), 2023-05-15:
Tak til ordføreren for at fremlægge Moderaternes politik.
Jeg synes ikke rigtig, når jeg sådan kigger hen over finansloven, at jeg kan se så mange aftryk fra Moderaterne, men det er da godt, hvis hr. Henrik Frandsen kan se det.
En af de ting, som jeg også kunne forstå på ordvekslingen med hr. Dennis Flydtkjær at hr. Henrik Frandsen synes er vigtig, er f.eks. det her med, at man tager hensyn til de små områder i Danmark, altså provinsen, hvor der er nogle gedigne udfordringer, som der ikke rigtig bliver taget hånd om i den her finanslov.
Jeg kunne godt tænke mig at høre ordføreren, om ikke ordføreren mener, det er et problem, at man har meget store udfordringer med at skaffe læger og sygeplejersker i landdistrikterne, og om ikke vi bør sætte en plan i gang for at udflytte forskellige statslige arbejdspladser, sådan at vi kan få skabt en god udvikling rundtomkring i de områder af landet, som er mere tyndtbefolkede.
Kan ordføreren i det hele taget ikke godt se, at her er der altså et behov for at skabe et Danmark i bedre balance?
Henrik Frandsen (M), 2023-05-15:
Jamen jeg vil også minde om, at der jo i finansloven bl.a. er en inflationspakke, hvor man direkte går ind og adresserer grupper i samfundet, som er særligt udsatte på grund af inflation.
Så vidt jeg husker, var det 2,1 mia. kr., man afsatte til det, bl.a. til nogle af de svageste i samfundet.
Så det er ikke kun ejendomsspekulanter, der bliver forgyldt her.
Pelle Dragsted (EL), 2023-05-15:
Nu er det jo et nyt parti, jeg spørger om det samme, så det tænker jeg er okay.
Jeg synes egentlig, det er fair nok, at man som parti skal stå til ansvar for, at man i en situation, hvor vi f.eks. har førtidspensionister, studerende, lavtlønnede og deltidsarbejdende, som faktisk har svært ved at få enderne til at mødes, vælger at bruge 1 mia. kr. på at lade et hul i skatteloven stå gabende åbent, sådan at Blackstone og andre boligspekulanter kan slippe for at bidrage til det samfund, som de ellers lukrerer på.
Jeg synes egentlig, at det er fair nok, at man beder om at få forklaret den prioritering i en situation, hvor man prøver at føre en stram finanspolitik.
Henrik Frandsen (M), 2023-05-15:
Jeg er da rigtig glad for det og tager gerne imod roserne.
Nu bruger hr. Pelle Dragsted udtrykket billigste finanslov; man kunne også oversætte det til en meget, meget ansvarlig finanslov i en tid med en meget høj inflation, som det er meget, meget vigtigt at vi får taget hånd om.
Så de roser vil jeg meget gerne tage imod.
tænker jeg at vi i det samlede billede ender op med at have en ansvarlig finanslov, en finanslov, som har en negativ effekt på statsregnskabet.
Samira Nawa (RV), 2023-05-15:
Tak for talen.
Ordføreren fik til sidst sagt, at der kom lidt kulør på finansloven, og det var farverne rød, blå, gul og lilla, der blev remset op.
Nu sidder Moderaterne jo netop med Klima-, Energi- og Forsyningsministeriet, og det er derfor, jeg retter spørgsmålet til Moderaterne.
Vil man sikre fra Moderaternes side, at f.eks. Klimarådet – som jo var noget af det, som vi i Radikale Venstre bragte med ind, da vi kom til bordet – fortsat fra 2024 og frem kan regne med en bevilling svarende til det, man bliver givet her med den her finanslov?
Det synes jeg at man skylder et svar på, så vi også får den grønne dimension med.
Lisbeth Bech-Nielsen (SF), 2023-05-15:
Nu var der jo en fælles opposition fra Nye Borgerlige til Enhedslisten, som lavede et beslutningsforslag med tre forskellige finansieringselementer.
Sådan kan man jo også arbejde.
Så har jeg måske bare et PS: Jeg synes, vi skal passe på med at stille meget store, skrappe krav til borgerne, når de kommer med borgerforslag, om bare at afvise dem, hvis der ikke er finansiering, i stedet for at forholde os til det indholdsmæssige i det.
Synes man, det er en god idé, kan man jo sætte sig sammen og prøve at finde finansiering.
Jeg er bange for, at det andet kommer til at afholde eller afskrække borgerne fra at lave borgerforslag.
Benny Engelbrecht (S), 2023-05-15:
Jo, men finansieringen skal jo immer væk findes, og man må jo konstatere, at hvis man ønsker at finansiere elementer, må man også prioritere det i en samlet balance.
Derfor vil jeg bare tilkendegive, at jeg synes, at det er godt, at man, om jeg så må sige, også lægger sine penge, sine jetoner der, hvor ens ord er – altså hvis man foreslår noget, som er udgiftsdrivende, bringer man det også efterfølgende med til finanslovsforhandlingerne, hvis man mener, det er vigtigt.
Det vil jeg gerne have lov til at anerkende og udvise min største respekt for.
Lisbeth Bech-Nielsen (SF), 2023-05-15:
Det sidste er jeg ikke enig i.
Der er jo mange tidspunkter på året, hvor man laver politiske aftaler og finder finansiering til det, man gerne vil.
Så jeg er ikke enig i, at alt skal løftes ind på finanslovsbordet.
Det tror jeg også ville gøre finansministerens arbejde endnu mere besværligt.
Der er jo masser af aftaler i løbet af et år, som er udgiftsdrivende, og hvor man også finder ny finansiering.
Så det bestemmer man jo sådan set selv.
Fordi vi i SF syntes, det var så vigtigt med det borgerforslag, der lå til grund for det her arbejde med tvillingebarsel, og fordi der også var en samlet opposition – som jeg også vil sige en stor tak til i dag, og det var også en fornøjelse at have det samarbejde – som bar det frem ved at lave et fælles beslutningsforslag, bar vi det ind, da det så ud til, at SF skulle lave finanslov.
Men realpolitisk bruger vi jo også politisk kapital på så at bære det ind, i stedet for at det kan blive til virkelighed på en anden måde.
Henrik Frandsen (M), 2023-05-15:
Jo, jeg har fuldstændig et blik for, at landområderne, landdistrikterne – det, som vi kalder Udkantsdanmark – har nogle helt klare udfordringer på rigtig mange områder.
Jeg har jo selv været borgmester i Tønder Kommune og kender det indefra dér.
Nu bliver der spurgt til lægedækning og behovet for sygeplejersker osv., og der er jeg bare nødt til at sige, at der desværre ikke findes en snuptagsløsning, for så tror jeg allerede, man havde gennemført den.
Men der findes det lange seje træk, og det er jo bl.a. at sikre, at der er læger nok til rådighed, men også at der er læger, der vil være alment praktiserende læger i f.eks. Skærbæk, Tønder, Lemvig, eller hvor det nu kan være.
Og der har man jo lavet nogle forskellige tiltag – det sidste, der er lavet, er bl.a., at man har oprettet en lægeuddannelse i Esbjerg, efter at man har haft stor succes med at gøre det i Aalborg.
Henrik Frandsen (M), 2023-05-15:
Hvis vi skal holde os til sundhedsområdet, som første del af spørgsmålet drejede sig om, vil jeg sige, at der jo er nedsat det, der hedder en Sundhedsstrukturkommission, og det er netop ud fra en bevidsthed om, at der ikke findes nogen snuptagsløsninger på hele vores sundhedsområde.
Dækning i forhold til alment praktiserende læger er en udfordring.
Og der er jeg bare nødt til at sige, at vi allerede er 5 måneder henne i det her år, så det er nok ikke i år, vi kan nå det.
Men det er da klart, at det er noget, vi skal have med til næste års finanslovsforhandlinger.
Peter Skaarup (DD), 2023-05-15:
Det er jo fint, at ordføreren nævner noget, som jeg tror alle er enige om er gode idéer, og noget, der er sat i sving.
Det, jeg lidt efterlyser i en finanslov som den her, er ambitioner.
F.eks. skærer man landsbypuljen ned; man halverer landsbypuljen sådan lige pludselig her i 2023.
Hvorfor det?
Benny Engelbrecht (S), 2023-05-15:
Tak for ordet, formand.
Jeg vil godt tilslutte mig fru Lisbeth Bech-Nielsens ord om det konstruktive samarbejde.
Det vil jeg også gerne have lov til at kvittere for.
Det har alt andet lige jo selvfølgelig været et noget anderledes finanslovsforløb end det, vi plejer at have, men jo også et, som indeholdt nogle elementer, som var aftalt umiddelbart forinden og dermed jo så også blev implementeret i finansloven.
I forhold til det vil jeg måske dels bare høre fru Lisbeth Bech-Nielsens betragtninger om den arbejdsmetode, altså at man nogle gange også kan lave aftaler, som så efterfølgende implementeres i finansloven, dels også give en anerkendelse af, at man fra oppositionens side kom med forslaget om at finansiere tvillingebarsel, bragte det ind til finanslovsbordet, for det er jo trods alt i finanslovsforhandlinger, man kan gennemføre nye udgiftsdrivende initiativer.
Anna Falkenberg (SP), 2023-05-15:
Ja, jeg synes også, vi fire nordatlantere har et rigtig godt samarbejde, og vi taler jævnligt sammen.
Tre af os sidder lige ved siden af hinanden, og jeg arbejder også meget sammen med hr. Sjúrður Skaale, og vi har mange fælles dagsordener.
Nicolai Wammen (S), 2023-05-15:
Regeringen er i lighed med hr. Dennis Flydtkjær dybt optaget af, at vi har balance i Danmark, og at der er – ikke bare på papiret, men også i virkelighedens verden – reelle udviklingsmuligheder overalt i landet og ikke kun i de store byer.
Det vil også være en rød tråd for regeringens politik, og det håber jeg heller ikke kommer bag på hr. Dennis Flydtkjær.
Hvad vi præcis har med i vores finanslovsforslag næste år, kan jeg godt forstå man gerne vil have svar på i dag, men vi har ikke lavet vores forslag færdigt endnu.
Derfor må jeg bede ordføreren om at væbne sig med en lille smule tålmodighed, og så vil jeg bare tilføje, at tålmodigheden dog skal være kortere end sædvanlig, i og med at vi nu er i maj måned, hvor vi normalt ville være i december, når vi vedtager en finanslov.
Dennis Flydtkjær (DD), 2023-05-15:
Tak for svaret.
Det er jo fair, at man ikke kan løfte sløret, og det var også bare sådan mere en hensigtserklæring, jeg var ude efter.
Men det skal jo også ses i det lys, at f.eks. landsbypuljen er blevet skåret med 100 mio. kr. i den her finanslov, i forhold til hvad den var på i 2022.
Udflytningen af de her fire velfærdsuddannelser er blevet aflyst.
Så lige nu er der faktisk mange initiativer, der går i den forkerte retning, og der håber jeg på, at regeringen så vil være med til at rette op på det, når vi kommer til efteråret,
Og det kan være i forhold til små virksomheder eller uddannelser eller borgernes velfærd.
Nicolai Wammen (S), 2023-05-15:
Jamen regeringen er meget optaget af, at vi sikrer udvikling i hele landet, og at vi også er opmærksomme på, at der er nogle helt særlige udfordringer uden for vores byer.
Det var bl.a. derfor, at vi, da vi lavede inflationsaftalen, også gik ind og sørgede for, at der blev mulighed for, at man kunne bevare et lokalt butiksliv med den aftale, der var i forhold til købmænd, som jeg i øvrigt gerne vil kvittere for at Danmarksdemokraterne – også dér – spillede en konstruktiv rolle i.
Samira Nawa (RV), 2023-05-15:
Også tillykke herfra til finansministeren med bryllupsdagen.
Jeg kommer alligevel til at forsinke den med et par minutter, og det er, fordi et element af finanslovsaftalen jo var aftalen omkring inflationshjælp, hvor vi sammen fik sikret de allermest udsatte børnefamilier, men jo kun for en stund.
Og noget af det, som Radikale Venstre sammen med Socialdemokratiet, den tidligere etpartiregering, jo havde en aftale om, var, at vi skulle prøve at lave en varig model for de her udsatte børnefamilier.
Jeg kunne godt tænke mig at høre, hvor den nuværende regering, som Venstre og Moderaterne også er med i, står på det spørgsmål i dag.
For i den tidligere regeringsperiode lancerede statsministeren, som jo er den samme, sig som børnenes statsminister, og vi var enige om, at det ikke kun var en hjælp, de her udsatte børnefamilier skulle have, fordi der var inflation, men det var også en hjælp, de skulle have uanset hvad, fordi de var så økonomisk dårligt stillede.
Nicolai Wammen (S), 2023-05-15:
Som spørgeren ved, har man jo lavet en aftale her om et engangsbeløb, og regeringen vil på et senere tidspunkt præsentere vores tanker om, hvordan vi fremadrettet vil håndtere den her situation.
Så jeg har ikke i forbindelse med finanslovsdebatten her i dag noget nyt at fortælle om det.
Samira Nawa (RV), 2023-05-15:
Men kan finansministeren løfte sløret for, hvornår man kan forvente der bliver indkaldt til sådanne drøftelser, eller hvornår regeringen vil fremlægge nogle tanker om det?
Når jeg spørger, er det jo, fordi, som finansministeren selv siger, vi lige om lidt rammer nogle nye finanslovsforhandlinger, hvor Radikale Venstre også meget gerne vil være med og gå konstruktivt til værks.
Men er det noget, vi skal have på dér, eller ser vi en varig løsning for os?
Det kunne jeg alligevel godt tænke mig at høre et par ord om.
Nicolai Wammen (S), 2023-05-15:
Ja, og det er jo helt forståeligt, man gerne vil vide, hvad det er, man skal prioritere, når man kommer med en ønskeseddel i august
Jeg tror, det nærmeste, jeg kan komme på det, er, at det er beskæftigelsesministeren, der vil stå for de her drøftelser, der måtte være omkring det spørgsmål, og hun vil på rette tid og sted invitere partierne til netop den opgave.
Dennis Flydtkjær (DD), 2023-05-15:
Også tillykke herfra.
I Vestjylland plejer man jo tit at give en øl, hvis man har bryllupsdag, men det kan vi jo måske nå.
Om ikke andet er der jo i hvert fald en pulje på finansloven til små initiativer, og det kunne jo have været et af de små initiativer, vi kunne have taget i fællesskab, hvis det var det.
Nej, jeg vil spørge om noget.
Nu er den her finanslovsaftale jo lavet, og der var ikke mange penge at flytte på, så jeg vil egentlig prøve at holde fokus på den næste.
Og det er jo ikke, fordi der har været vildt mange initiativer, som sikrer et Danmark i bedre balance, og jeg er ikke sikker på, at vi nødvendigvis er så uenige om det.
Så jeg vil egentlig bare spørge, om regeringen planlægger, at der kommer et større fokus på det i den næste finanslov, for det er nok ikke nogen hemmelighed, at det er noget, der fylder rigtig meget for Danmarksdemokraterne, altså at vi sikrer det, uanset om det sker ved udflytning af statslige arbejdspladser, en bedre fordeling af uddannelser eller en fortsættelse af bredbåndspuljen osv.
Så jeg vil bare høre, om det er noget, som der er planer om skal komme til at fylde noget mere, end det gør i den her aftale.
Tak for det, og tak for talen.
Ordføreren siger, at det er godt med en god og stram finanslov, og at pengene er prioriteret rigtigt.
Men en del af det, der også er konsekvensen af finansloven, er jo, at udviklingsbistanden bliver hævet med 2.400 mio. kr.
Det sker i en tid, hvor der er akutafdelinger på hospitalerne, hvor folk holder i kø i ambulancerne ude foran og der er problemer på kræftafdelingerne, og hvor vi har brug for at opkvalificere vores erhvervsskoler osv.
Så er det en god prioritering, at vi bruger 2.400 mio. kr. mere på udviklingsbistanden?
Nicolai Wammen (S), 2023-05-15:
Jeg anerkender fuldt ud, at Enhedslisten er et parti, der i mange sammenhænge har taget ansvar, bl.a. i den regering, der var før denne.
Hvert eneste år jeg lavede finanslov som finansminister, var det jo bl.a. med Enhedslisten, og jeg synes faktisk, at vi har opnået nogle gode resultater sammen, som jeg står på mål for, og som jeg også er sikker på at Pelle Dragsted står på mål for.
Så det er i virkeligheden et ønske om, at Enhedslisten kom tilbage den konstruktive rolle, jeg oplevede i den tidligere regeringsperiode, i stedet for at drille partier her med, at de går ind og tager ansvar.
Anna Falkenberg (SP), 2023-05-15:
Tak for de pæne ord.
Jeg synes netop, at det her projekt, som jeg nævnte eksplicit i talen, Sjómaq, er et rigtig godt projekt, der faktisk også er opstået i observationen af, at danske unge ikke rigtig ved meget om Færøerne og Grønland, men at færøske unge og grønlandske unge til gengæld ved meget om Danmark.
Så det er et forsøg på at gøre op med den der informationsasymmetri, der er imellem unge i riget.
Derfor synes jeg, at det projekt er meget vigtigt, og jeg er meget glad for, at det kommer til at fortsætte.
Henrik Frandsen (M), 2023-05-15:
Det kan jeg kun nikke genkendende til.
Et øget kendskab til hinanden og en øget bevidsthed, specielt hos de unge mennesker, men det kunne også være hos politikere i Folketinget, det kunne faktisk være hele vejen rundt, tror jeg vil være til gavn for sammenhængskraften i rigsfællesskabet.
Så det var egentlig bare en anerkendelse.
Anna Falkenberg (SP), 2023-05-15:
Helt enig.
Sjúrður Skaale (JF), 2023-05-15:
Tak for det.
Det er jo nogle områder, som Danmark forvalter på vegne af Færøerne, og vi har fået nogle aftaler om det.
Det drejer sig om kriminalforsorgen, et fængsel, det drejer sig om politiet, det drejer sig om retten på Færøerne, Færøernes ret, Færøernes byret, så tak for det.
Det er landet der, hvor vi ønskede at det skulle lande.
Det er jo sådan, at Færøerne og Danmark har en søfartshistorie til fælles, og vi får så rejst et museum, der belyser den historie, på et meget smukt sted, og det er jeg også meget glad for.
Så er der en anden post på finansloven, hvor det færøske bloktilskud beskæres med 25 mio. kr.
Efter planen skal det også beskæres med 25 mio. kr. næste år, således hvis regeringen på Færøerne holder valgperioden ud, vil det blive beskåret med 100 mio. kr. alt i alt og komme ned på 550 mio. kr.
I den anledning vil jeg benytte lejligheden til at sige, at der nogle gange er en lille misforståelse i forholdet mellem Danmark og Færøerne rent økonomisk.
I den rigsfællesskabsdebat, der var for få dage siden, blev der mange gange talt, som om det koster, altså at Færøerne koster så og så meget.
Færøerne får som sagt, når valgperioden er forbi, 550 mio. kr. i bloktilskud, men Færøernes og Danmarks økonomi er jo forbundne kar.
Det går frem og tilbage, når man er i det samme rige.
Vores eksport og vores import går i særdeles høj grad gennem Danmark.
Der er mange virksomheder, som lever af at betjene Færøernes eksport og import.
Så der er en hel masse ting, der går den anden vej.
Så jeg tror, at hvis vi gør det hele op, er billedet ikke således, at det kun er den ene, der taber, og den anden, der vinder på det.
Jeg tror, der er en god balance i det.
I sin tid var bloktilskuddet jo langt større, og vi havde jo en krise i 1990'erne, hvor man talte om, at Færøerne var et sort hul – spar i skat, skyd en færing, plejede man at sige, fordi det blev for stor en udgift.
Så tog man sig sammen fra færøsk side og har systematisk arbejdet sig ud af afhængigheden.
Vi er som sagt nede på 0,5 mia. kr. om nogle få år.
Så det går i den rigtige retning, og jeg synes, at vi, hvis man gør alt op, har en fin balance imellem landene.
Så jeg vil bare sige tak for dialogen om finansloven.
Benny Engelbrecht (S), 2023-05-15:
Så det er blot en klar anerkendelse af det herfra.
Henrik Frandsen (M), 2023-05-15:
Mange tak, og tak for en rigtig god ordførertale, en rigtig positiv ordførertale og en rigtig konstruktiv ordførertale.
Det er ikke så meget et spørgsmål, jeg kommer med, det er sådan mere en refleksion, jeg har lavet over ordførertalen, nemlig at fru Anna Falkenberg ad flere omgange nævner rigsfællesskabet og bl.a. et initiativ omkring, at unge i hele rigsfællesskabet skal arbejde mere sammen på tværs for at styrke sammenhængskraften i rigsfællesskabet.
Altså, Danmark er jo også en del af rigsfællesskabet, så man skal også have det perspektiv på det, at det dækker hele vejen.
Så det var egentlig bare et par bemærkninger til det og så en glæde over, at man er så konstruktiv i sin tilgang fra ordførerens side.
Sjúrður Skaale (JF), 2023-05-15:
Mange tak for det.
Selvfølgelig har vi vores uenigheder, men det er en god ting at lægge uenighederne til side og samarbejde om det, man er enige om, for så får man nogle resultater.
Man kunne også gøre det på en anden måde og stå tilbage med en masse kraftige ideologiske markeringer, men ikke så mange resultater.
Så vi har valgt en anden og mere pragmatisk vej, og det synes jeg er til gavn for flest.
Pelle Dragsted (EL), 2023-05-15:
Tak for det.
Jeg synes, den der med ikke at ville tage ansvar og det med det jomfrunalske er lidt pudsigt, fordi Socialdemokraterne selv i utallige år, hvis vi kigger på tiden op gennem nullerne f.eks., ikke deltog i en eneste finanslov.
Det var ikke, fordi man ikke ønskede at tage ansvar.
Det var, fordi man ikke mente, at det, der lå på bordet, var fornuftigt.
Og det er jo også en del af det politiske demokrati.
Det ville være lidt mærkeligt, hvis alle partier altid var med i finansloven.
Så havde de nok ikke gjort deres arbejde helt ordentligt i hvert fald.
Så med det vil jeg bare sige, at vi meget gerne vil tage ansvar, men det forudsætter selvfølgelig, at vi tager ansvar for noget, vi kan stå inde for.
Lad os bare lade den ligge der.